**PRANEŠIMAS ŽINIASKLAIDAI**

**2025 m. lapkričio 25 d.**

**Modernus ūkis šiandien: kas padeda neprarasti konkurencingumo?**

**Šiuolaikiniams ūkiams tenka derinti modernizaciją, tvarumą ir efektyvumą, todėl investicijų poreikis nuolat auga. Lengvatinės paskolos tampa svarbia pagalba ūkininkams, siekiantiems atsinaujinti ir išlikti konkurencingiems. Kaip pabrėžia ILTE ekspertai, būtent šios investicijos šiandien labiausiai lemia ūkio konkurencingumą, o jų poreikį patvirtina ir skaičiai – iki šių metų spalio mėn. pab. ILTE suteikė beveik 6 mln. eurų lengvatinių paskolų.**

**Finansavimas leido įsigyti modernios technikos**

Jurbarko ir Raseinių rajonuose ūkininkaujantis **Gintautas Rakauskas** žemę dirba jau daugiau nei du dešimtmečius. Šiandien jo valdose – apie 150 hektarų augalininkystės ūkis, kuriame auginami kviečiai, rapsai ir ankštiniai augalai.

„Ūkininkauju nuo 2004 metų – dar prieš tai padėdavau tėvui. Ūkis man nuo mažens buvo artimas, todėl sprendimas tęsti šeimos veiklą atėjo natūraliai“, – sako G. Rakauskas.

Siekdamas ūkį modernizuoti, ūkininkas pasinaudojo **ILTE teikiama lengvatine paskola investicijoms į žemės ūkio valdas** ir gavo **200 tūkst. eurų finansavimą.** Dalį lėšų jis panaudojo naujam purkštuvui įsigyti, o likusi suma skirta trąšoms ir apyvartinėms reikmėms.

„Finansavimas leido atsinaujinti technikos parką ir užtikrinti, kad darbai vyktų sklandžiai. Turint šiuolaikinę įrangą galima dirbti tiksliau, efektyviau panaudoti išteklius ir planuoti darbus ilgesniam laikui“, – pasakoja ūkininkas.

Pasinaudoti ILTE lengvatine paskola, pasak G. Rakausko, nebuvo sudėtinga – svarbiausia buvo gerai pasiruošti. Pateikęs paraišką Nacionalinei mokėjimo agentūrai (NMA) ir gavęs NMA pažymą, jis kreipėsi į ILTE finansavimo partnerį – LKU kredito unijų grupės narę **Jurbarko kredito uniją**, kuri užtikrino sklandų finansavimo suteikimo procesą.

„Kreipiantis dėl finansavimo viską reikia gerai susiplanuoti – kam bus panaudotos lėšos, kokie bus terminai, kokias išlaidas reikės pagrįsti. Tai padeda išvengti netikslumų ir sutaupyti laiko“, – dalijasi G. Rakauskas.

**Tvarios investicijos tampa konkurenciniu pranašumu**

Pasak ILTE Smulkių ir vidutinių verslo klientų departamento direktorės Jolitos Rėkutės, ūkininkų aktyvumas rodo aiškią tendenciją – modernizacija ir tvarumas tampa neatsiejama šiuolaikinio ūkio dalimi bei konkurenciniu pranašumu.

„Šiandien žemės ūkio konkurencingumą lemia trys tarpusavyje susiję elementai – inovacijos, tvarumas ir atsparumas rizikoms. Pažangios technologijos, skaitmenizacija ir automatizacija leidžia didinti produktyvumą bei mažinti savikainą. Tvarios investicijos, orientuotos į inovatyvių, pažangių technologijų diegimo ūkiuose didinimą;, gyvūnų gerovę ir klimato kaitos švelninimą, tampa ne tik ES politikos reikalavimu, bet ir konkurenciniu pranašumu tarptautinėje rinkoje“, – teigia J. Rėkutė.

Ji pažymi, kad lengvatinės paskolos ūkininkams suteikia galimybę ne tik atsinaujinti, bet ir pereiti prie tvaresnės gamybos.

„Lengvatinės paskolos investicijoms, įskaitant tvarias, į žemės ūkio valdas“ sukurtos taip, kad finansinė našta ūkininkams būtų kuo mažesnė – net 70 procentų paskolos daliai taikomos nulinės palūkanos. Todėl galima sklandžiau planuoti ilgalaikes investicijas, mažinti sąnaudas ir kartu prisidėti prie aplinkosauginių tikslų“, – sako ji.

Šios lengvatinės paskolos sukurtos pagal Lietuvos žemės ūkio ir kaimo plėtros 2023–2027 m. strateginio plano priemones „Investicijos į žemės ūkio valdas“ ir „Tvarios investicijos į žemės ūkio valdas“ ir skirtos tiek ūkio modernizavimui, tiek tvariems sprendimams diegti. Paskolos ūkininkams teikiamos per ILTE atrinktus finansavimo partnerius – kredito unijas, o maksimali vienos paskolos suma gali siekti iki 200 tūkst. eurų, t. y. vienam paskolos gavėjui gali būti suteikta viena paskola investicijoms į žemės ūkio valdas (iki 200 tūkst. eurų) ir viena paskola tvarioms investicijoms į žemės ūkio valdas (iki 200 tūkst. eurų). Tai suteikia galimybę vienu metu finansuoti technikos atnaujinimą, energetinio efektyvumo didinimą ar apyvartines reikmes, priklausomai nuo ūkio etapų ir poreikio.

**Konkurencingumas reikšmingas regionų plėtrai**

Tvarių investicijų nauda, anot J. Rėkutės, akivaizdi ir regionų plėtros kontekste.

„Žemės ūkis yra vienas pagrindinių Lietuvos regionų ekonomikos ramsčių, todėl investicijos į ūkio modernizavimą padeda stiprinti vietos ekonomiką, kurti darbo vietas ir skatinti jaunimą likti regionuose. Modernūs, konkurencingi ir tvarūs ūkiai tampa ilgalaikio stabilumo pagrindu“, – teigia ji.

Tą patvirtina ir LKU kredito unijų grupės patirtis, kuri rodo, kad ūkininkai dažniausiai renkasi investicijas būtent į ūkio modernizavimą – naujos technikos įsigijimą, gamybos efektyvinimą ir aplinkos tausojimą.

„Ūkininkai vis labiau supranta, kad moderni technika ir inovatyvūs sprendimai yra tiesiausias kelias į efektyvumą. Tokios investicijos padeda optimizuoti gamybos kaštus, didinti darbo našumą ir kartu prisideda prie aplinkos tausojimo“, – sako LKU grupę vienijančios Lietuvos centrinės kredito unijos Kreditų departamento direktorius Eimantas Valentinas.

Jo teigimu, ūkininkams sudarytos palankios sąlygos pasinaudoti lengvatine paskola, o kredito unijos užtikrina sklandų ir aiškų finansavimo procesą.

„Kredito unijų darbuotojai pažįsta vietos ūkininkus, jų veiklos specifiką ir kasdienius iššūkius, todėl galima ne tik suteikti finansavimą, bet ir patarti kiekviename žingsnyje – nuo dokumentų rengimo iki sprendimo priėmimo. Tai kuria abipusiu pasitikėjimu grįstą bendradarbiavimą“, – pabrėžia E. Valentinas.